ՀՀ վարչապետի հրավերով հոկտեմբերի 24-ին պաշտոնական այցով Երեւանում էր Ռուսաստանի վարչապետ Դմիտրի Մեդվեդեւը: «Զվարթնոց» օդանավակայանում նրան դիմավորել էր ՀՀ վարչապետ Կարեն Կարապետյանը: Մեդվեդեւի գլխավորած պատվիրակության կազմում էին Ռուսաստանի կառավարության ղեկավարի առաջին տեղակալ Իգոր Շուվալովը, «Գազպրոմ» ՀԲԸ վարչության նախագահ Ալեքսեյ Միլլերը, ռուս նախարարներ եւ պաշտոնատար այլ անձինք: Դիմավորման պաշտոնական արարողությունից հետո Ռուսաստանի վարչապետն ուղեւորվել էր Ծիծեռնակաբերդի հուշահամալիր եւ հարգանքի տուրք մատուցել Հայոց ցեղասպանության զոհերի հիշատակին: Այցի շրջանակում Կարապետյան-Մեդվեդեւ առանձնազրույցին հաջորդել էին ընդլայնված կազմով բանակցություններն ու փաստաթղթերի ստորագրման արարողությունը։ Նույն օրը Սերժ Սարգսյանն ընդունել է պաշտոնական այցով Հայաստան ժամանած Ռուսաստանի Դաշնության կառավարության ղեկավարին: Հոկտեմբերի 25-ին Դմիտրի Մեդվեդեւը Երեւանում մասնակցեց Եվրասիական միջկառավարական խորհրդի նիստի աշխատանքներին։